








Εισαγωγικό Μάθημα – Νέο Ευρωπαϊκό Μπάουχαους και Αρχές Βιωσιμότητας στον Σχεδιασμό

**Ενότητα 2: Θεμελιώδεις Αρχές του Νέου Ευρωπαϊκού Μπάουχαους (ΝΕΜπ)**

**2.1 Εισαγωγή στις Αρχές του Νέου Ευρωπαϊκού Μπάουχαους (ΝΕΜπ)**

Το Νέο Ευρωπαϊκό Μπάουχαους (ΝΕΜπ) είναι μια σύγχρονη πρωτοβουλία που δρομολογήθηκε από την Ευρωπαϊκή Επιτροπή το 2020. Έχοντας εμπνευστεί από το αρχικό κίνημα Bauhaus, το ΝΕΜπ επιδιώκει να συγχωνεύσει τη βιωσιμότητα, τη συμπεριληπτικότητα και την αισθητική σε ένα νέο πολιτιστικό και σχεδιαστικό παράδειγμα που θα αντιμετωπίζει τις προκλήσεις του 21ου αιώνα. Η πρωτοβουλία αντικατοπτρίζει τους ευρύτερους στόχους της Ευρωπαϊκής Ένωσης για την προώθηση της βιωσιμότητας, της καινοτομίας και της κοινωνικής ισότητας μπροστά σε παγκόσμιες προκλήσεις, όπως η κλιματική αλλαγή και η κοινωνική ανισότητα.




Στον πυρήνα του, το ΝΕΜπ είναι ένα δημιουργικό και διεπιστημονικό κίνημα που έχει ως στόχο να καταστήσει την Ευρωπαϊκή Πράσινη Συμφωνία μια απτή, θετική εμπειρία στην καθημερινή ζωή των ανθρώπων. Ενσωματώνει τρεις βασικές αρχές: τη βιωσιμότητα, τη συμπεριληπτικότητα και την αισθητική, καθεμία από τις οποίες είναι απαραίτητη για τη δημιουργία μιας πιο αρμονικής και δίκαιης κοινωνίας.

**1. Βιωσιμότητα:** Η βιωσιμότητα βρίσκεται στο επίκεντρο του ΝΕΜπ. Η πρωτοβουλία προωθεί την ιδέα ότι το δομημένο περιβάλλον, τα προϊόντα και τα συστήματά μας πρέπει να σχεδιάζονται σε αρμονία με τον φυσικό κόσμο. Αυτό περιλαμβάνει τη μείωση του αποτυπώματος άνθρακα, τη χρήση ανανεώσιμων υλικών και τη διασφάλιση ότι οι διαδικασίες και τα αποτελέσματα του σχεδιασμού συμβάλλουν σε μια κυκλική οικονομία. Τα έργα ΝΕΜπ ενθαρρύνονται να υιοθετούν βιώσιμες πρακτικές που μπορούν να αναπαραχθούν σε μεγάλη κλίμακα συμβάλλοντας έτσι στις παγκόσμιες προσπάθειες για την καταπολέμηση της κλιματικής αλλαγής.

**2. Συμπεριληπτικότητα:** **:** Η συμπεριληπτικότητα στο πλαίσιο του ΝΕΜπ σημαίνει να διασφαλιστεί ότι όλα τα μέλη της κοινωνίας μπορούν να συμμετέχουν και να επωφεληθούν από τον μετασχηματισμό προς ένα πιο πράσινο μέλλον. Η αρχή αυτή αφορά τη γεφύρωση των κοινωνικών διαχωρισμών, την προώθηση της ποικιλομορφίας και τη διασφάλιση ότι όλοι/-λες έχουν πρόσβαση στα οφέλη του βιώσιμου σχεδιασμού, ανεξάρτητα από την κοινωνικοοικονομική τους κατάσταση. Τα έργα του ΝΕΜπ επιδιώκουν να είναι κοινωνικά υπεύθυνα αντιμετωπίζοντας τις ανάγκες των διαφόρων κοινοτήτων και προωθώντας την αίσθηση του ανήκειν και της συμμετοχής.

**3. Αισθητική:** Η αισθητική στο ΝΕΜπ υπερβαίνει την απλή ομορφιά· πρόκειται για τη δημιουργία χώρων και προϊόντων που δεν είναι μόνο λειτουργικά και βιώσιμα, αλλά επίσης εμπλουτίζουν και είναι ευχάριστα στην εμπειρία. Το ΝΕΜπ δίνει έμφαση στη σημασία των συναισθηματικών και αισθητηριακών συνδέσεων στον σχεδιασμό, καθώς πιστεύει ότι τα όμορφα, καλοφτιαγμένα περιβάλλοντα μπορούν να εμπνεύσουν τους ανθρώπους και να ενισχύσουν την ευημερία τους. Αυτή η εστίαση στην αισθητική αποσκοπεί στο να καταστήσει τη μετάβαση σε ένα βιώσιμο μέλλον μια ελκυστική και επιθυμητή διαδικασία.




Στην πράξη, το ΝΕΜπ προωθεί μια διεπιστημονική προσέγγιση του σχεδιασμού και της επίλυσης προβλημάτων φέρνοντας σε επαφή αρχιτέκτονες, σχεδιαστές/-στριες, μηχανικούς, επιστήμονες και πολίτες. Ενθαρρύνει τον πειραματισμό και την καινοτομία μέσω της χρήσης νέων υλικών, τεχνολογιών και διαδικασιών. Με τον τρόπο αυτό, το NΕΜπ στοχεύει στην προώθηση μιας νέας ευρωπαϊκής ταυτότητας που έχει τις ρίζες της στη βιωσιμότητα, τη δημιουργικότητα και την κοινωνική δικαιοσύνη.

Το ΝΕΜπ είναι, συν τοις άλλοις, ένα συμμετοχικό κίνημα, το οποίο καλεί όλους τους τομείς της κοινωνίας να συνεισφέρουν. Μέσω διαφόρων εργαστηρίων, φόρουμ και δημόσιων διαβουλεύσεων, το ΝΕΜπ συγκεντρώνει γνώσεις και ιδέες από ένα ευρύ φάσμα ενδιαφερομένων διασφαλίζοντας ότι οι αρχές του εφαρμόζονται με τρόπους που είναι σχετικοί και αποτελεσματικοί σε διαφορετικά πλαίσια και κοινότητες.

Εν κατακλείδι, το Νέο Ευρωπαϊκό Μπάουχαους είναι μια πρωτοβουλία που βλέπει μπροστά και επιδιώκει να δημιουργήσει ένα βιώσιμο, συμπεριληπτικό και αισθητικά ευχάριστο μέλλον. Συνδυάζοντας τα διδάγματα του αρχικού Bauhaus με τις επείγουσες ανάγκες του σήμερα, το ΝΕΜπ είναι έτοιμο να διαμορφώσει μια νέα εποχή σχεδιασμού που θα είναι τόσο κοινωνικά συνειδητοποιημένη όσο και καινοτόμος.

**2.2 Διερεύνηση των Εργαλείων ΝΕΜπ**

Η πρωτοβουλία Νέο Ευρωπαϊκό Μπάουχαους (ΝΕΜπ) παρέχει μια ποικιλία εργαλείων για την υποστήριξη της ανάπτυξης και της υλοποίησης έργων που ευθυγραμμίζονται με τις αρχές της. Τα εργαλεία αυτά έχουν σχεδιαστεί με στόχο να βοηθήσουν σχεδιαστές/-στριες, αρχιτέκτονες, υπεύθυνους/-νες χάραξης πολιτικής και τους πολίτες να μεταφράσουν τις αξίες του ΝΕΜπ για βιωσιμότητα, συμπεριληπτικότητα και αισθητική σε πρακτικά αποτελέσματα. Ας εξερευνήσουμε μερικά από τα βασικά εργαλεία που είναι διαθέσιμα στο πλαίσιο του ΝΕΜπ.



**1. Εργαλειοθήκη ΝΕΜπ:** Η Εργαλειοθήκη ΝΕΜπ είναι ένας ολοκληρωμένος πόρος που έχει σχεδιαστεί για να καθοδηγεί άτομα και οργανισμούς στην εφαρμογή των αρχών του ΝΕΜπ στα έργα τους. Περιλαμβάνει βέλτιστες πρακτικές, μελέτες περιπτώσεων, κατευθυντήριες οδηγίες και μεθοδολογίες που μπορούν να προσαρμοστούν σε διαφορετικά πλαίσια. Η εργαλειοθήκη είναι δομημένη έτσι ώστε να βοηθά τους/τις χρήστες/-στριες να προσεγγίσουν τους τρεις πυλώνες του ΝΕΜπ—βιωσιμότητα, συμπεριληπτικότητα και αισθητική— ενώ παράλληλα εξετάζει την οικονομική βιωσιμότητα και τον κοινωνικό αντίκτυπο.

Για παράδειγμα, η εργαλειοθήκη προσφέρει στρατηγικές για τη μείωση των περιβαλλοντικών επιπτώσεων, όπως η χρήση βιώσιμων υλικών, η βελτιστοποίηση της ενεργειακής απόδοσης και η προώθηση πρακτικών κυκλικής οικονομίας. Επιπλέον, περιλαμβάνει εργαλεία για τη συμμετοχή των κοινοτήτων στη διαδικασία σχεδιασμού διασφαλίζοντας ότι τα έργα αντικατοπτρίζουν διαφορετικές οπτικές και ανταποκρίνονται στις ανάγκες όλων των ενδιαφερομένων μερών.

[Κάντε κλικ εδώ για να κατεβάσετε την πλήρη Εργαλειοθήκη ΝΕΜπ.](https://new-european-bauhaus.europa.eu/document/download/4f0d4136-4fa8-44d4-a054-522e990fbf70_en?filename=NEB%20toolbox.pdf)

**2. Εργαστήρια ΝΕΜπ:** [Τα Εργαστήρια ΝΕΜπ](https://new-european-bauhaus.europa.eu/about/neb-lab_en) είναι χώροι πειραματισμού στους οποίους νέες ιδέες και λύσεις μπορούν να δοκιμαστούν και να βελτιωθούν πριν επεκταθούν. Τα εργαστήρια αυτά συγκεντρώνουν διεπιστημονικές ομάδες με στόχο να εργαστούν πάνω σε συγκεκριμένες προκλήσεις που σχετίζονται με τους στόχους του ΝΕΜπ. Χρησιμεύουν ως κόμβοι καινοτομίας μέσω των οποίων σχεδιαστές/-στριες, μηχανικοί, επιστήμονες και μέλη της κοινότητας μπορούν να συνεργαστούν σε έργα που διευρύνουν τα όρια του παραδοσιακού σχεδιασμού και της αρχιτεκτονικής.

Τα εργαστήρια επικεντρώνονται σε πραγματικές εφαρμογές δίνοντας τη δυνατότητα στους/στις συμμετέχοντες/-χουσες να δημιουργήσουν πρωτότυπα και να δοκιμάσουν τις ιδέες τους σε ένα ελεγχόμενο περιβάλλον. Αυτή η επαναληπτική διαδικασία διασφαλίζει ότι τα τελικά αποτελέσματα δεν είναι μόνο καινοτόμα αλλά και πρακτικά και αποτελεσματικά για την επίτευξη των στόχων του ΝΕΜπ.


**3. Πλατφόρμες Συνεργασίας**

Το ΝΕΜπ τονίζει τη σημασία της συνεργασίας μεταξύ διαφορετικών τομέων και κλάδων. Για να τη διευκολύνει, προσφέρει διάφορες ψηφιακές πλατφόρμες στις οποίες οι ενδιαφερόμενοι/-νες μπορούν να συνδεθούν, να μοιραστούν ιδέες και να συνεργαστούν σε έργα. Οι εν λόγω πλατφόρμες περιλαμβάνουν φόρουμ συζητήσεων, υπηρεσίες αντιστοίχισης έργων και βάσεις δεδομένων πόρων και εμπειρογνωσίας. Στόχος είναι να δημιουργηθεί μια ζωντανή, διασυνδεδεμένη κοινότητα επαγγελματιών του ΝΕΜπ μέσω της οποίας θα μπορούν να μαθαίνουν ο/η ένας/μία από τον/την άλλον/-λη και να συνεργάζονται με απώτερο σκοπό την προώθηση της αλλαγής.

**4. Μηχανισμοί Χρηματοδότησης και Υποστήριξης**

Για την ενθάρρυνση της ανάπτυξης έργων προσανατολισμένων στο ΝΕΜπ, η Ευρωπαϊκή Επιτροπή έχει θεσπίσει διάφορα προγράμματα χρηματοδότησης και μηχανισμούς στήριξης. Αυτά περιλαμβάνουν επιχορηγήσεις, δάνεια και τεχνική βοήθεια για έργα που επιδεικνύουν ισχυρή δέσμευση στις αρχές του ΝΕΜπ. Η χρηματοδότηση έχει σχεδιαστεί με στόχο να στηρίξει τόσο πρωτοβουλίες μεγάλης κλίμακας όσο και μικρότερα έργα βάσης διασφαλίζοντας ότι ο αντίκτυπος του ΝΕΜπ γίνεται αισθητός σε διάφορες κλίμακες και πλαίσια.

Επιπρόσθετα, το ΝΕΜπ παρέχει καθοδήγηση σχετικά με τον τρόπο εξασφάλισης χρηματοδότησης και την πλοήγηση στο συχνά πολύπλοκο τοπίο των ευρωπαϊκών και εθνικών ευκαιριών χρηματοδότησης. Η υποστήριξη αυτή συμβάλλει στη διασφάλιση της υλοποίησης καινοτόμων, βιώσιμων ιδεών, ακόμη και από όσα άτομα διαθέτουν περιορισμένους πόρους.



**5. Εκπαιδευτικοί Πόροι και Εκπαίδευση**

Το ΝΕΜπ αναγνωρίζει τη σημασία της εκπαίδευσης για τη διάδοση των αρχών του. Για τον σκοπό αυτό, προσφέρει μια σειρά από εκπαιδευτικούς πόρους και προγράμματα επιμόρφωσης που απευθύνονται τόσο σε επαγγελματίες όσο και στο ευρύ κοινό. Οι εν λόγω πόροι περιλαμβάνουν εργαστήρια (workshops), διαδικτυακά μαθήματα (online courses) και εκπαιδευτικό υλικό που καλύπτει θέματα όπως ο βιώσιμος σχεδιασμός, η εμπλοκή της κοινότητας και η διεπιστημονική συνεργασία.


Το ΝΕΜπ, παρέχοντας αυτά τα εργαλεία, δίνει τη δυνατότητα σε άτομα και οργανισμούς να αναλάβουν ενεργό ρόλο στη διαμόρφωση ενός βιώσιμου και συμπεριληπτικού μέλλοντος. Η έμφαση στην εκπαίδευση διασφαλίζει ότι οι αρχές του ΝΕΜπ όχι μόνο γίνονται κατανοητές αλλά και εφαρμόζονται αποτελεσματικά στην πράξη.

**Συμπέρασμα**

Τα εργαλεία που παρέχει η πρωτοβουλία Νέο Ευρωπαϊκό Μπάουχαους (ΝΕΜπ) είναι ζωτικής σημασίας για τη μετατροπή του φιλόδοξου οράματός της σε συγκεκριμένες δράσεις. Τα εν λόγω εργαλεία, είτε μέσω της Εργαλειοθήκης ΝΕΜπ, είτε μέσω εργαστηρίων, είτε μέσω συνεργατικών πλατφορμών, είτε μέσω μηχανισμών χρηματοδότησης, είτε μέσω εκπαιδευτικών πόρων, παρέχουν την υποστήριξη που απαιτείται για τη δημιουργία έργων που είναι βιώσιμα, συμπεριληπτικά και αισθητικά εμπλουτισμένα. Αξιοποιώντας αυτούς τους πόρους, οι συμμετέχοντες/-χουσες στο κίνημα ΝΕΜπ μπορούν να συμβάλουν στην οικοδόμηση ενός μέλλοντος που ευθυγραμμίζεται με τις αρχές του Νέου Ευρωπαϊκού Μπάουχαους.

**2.3 Συγκριτική Ανάλυση των Αρχών του Κινήματος Bauhaus και του ΝΕΜπ**

Η πρωτοβουλία Νέο Ευρωπαϊκό Μπάουχαους (ΝΕΜπ) αντλεί έμπνευση από το αρχικό κίνημα Bauhaus, αλλά εισάγει επίσης νέες διαστάσεις που αντικατοπτρίζουν τις προκλήσεις και τις προτεραιότητες του 21ου αιώνα. Συγκρίνοντας τις αρχές του Bauhaus και του ΝΕΜπ, μπορούμε να κατανοήσουμε καλύτερα πώς συνδέονται αυτά τα δύο κινήματα και πώς αποκλίνουν στις προσεγγίσεις τους για τον σχεδιασμό, τη βιωσιμότητα και την κοινωνία.




**1. Φιλοσοφία και Πλαίσιο**

* **Bauhaus:** Το αρχικό Bauhaus γεννήθηκε μέσα από την κοινωνική και πολιτική αναταραχή που ακολούθησε τον A' Παγκόσμιο Πόλεμο. Επιδίωξε να σπάσει τους φραγμούς μεταξύ τέχνης, χειροτεχνίας και βιομηχανίας προωθώντας μια λειτουργική, μινιμαλιστική προσέγγιση του σχεδιασμού που θα μπορούσε να διαδοθεί ευρέως μέσω της μαζικής παραγωγής. Η φιλοσοφία του Bauhaus ήταν ριζωμένη στην ιδέα ότι ο καλός σχεδιασμός πρέπει να είναι προσιτός σε όλους τους ανθρώπους αντικατοπτρίζοντας την πίστη των μοντερνιστών στην πρόοδο και στη δυνατότητα του σχεδιασμού να βελτιώσει την κοινωνία.
* **ΝΕΜπ:** Το ΝΕΜπ, αν και εμπνεύστηκε από το κίνημα Bauhaus, είναι σε μεγάλο βαθμό προϊόν του 21ου αιώνα. Προέκυψε ως απάντηση σε σύγχρονες προκλήσεις όπως η κλιματική αλλαγή, η κοινωνική ανισότητα και η ανάγκη για βιώσιμη ανάπτυξη. Το ΝΕΜπ επεκτείνει τη φιλοσοφία του Bauhaus δίνοντας μεγαλύτερη έμφαση στην περιβαλλοντική βιωσιμότητα και την κοινωνική συμπερίληψη. Τονίζει την ανάγκη ο σχεδιασμός να μην είναι μόνο λειτουργικός και όμορφος, αλλά και να συμβάλλει σε έναν πιο πράσινο και δίκαιο κόσμο.



**2. Βασικές Αρχές**


* **Bauhaus:** Οι αρχές του Bauhaus περιστρέφονταν γύρω από την ιδέα ότι «η μορφή ακολουθεί τη λειτουργία» προωθώντας την απλότητα, τον μινιμαλισμό και την ενότητα της τέχνης και της τεχνολογίας. Το κίνημα έδωσε προτεραιότητα στη λειτουργικότητα, τις γεωμετρικές μορφές και την απόρριψη των περιττών διακοσμητικών στοιχείων. Στόχος ήταν να δημιουργηθούν σχέδια που θα ήταν τόσο αισθητικά ευχάριστα όσο και πρακτικά, με μεγάλη έμφαση στη μαζική παραγωγή.
* **ΝΕΜπ:** Οι αρχές του ΝΕΜπ είναι ευρύτερες, καθώς περιλαμβάνουν τη βιωσιμότητα, τη συμπεριληπτικότητα και την αισθητική. Αν και διατηρεί τη δέσμευση του Bauhaus για λειτουργικό και όμορφο σχεδιασμό, δίνει μεγαλύτερη έμφαση στον περιβαλλοντικό και κοινωνικό αντίκτυπο των σχεδιαστικών επιλογών. Τα έργα ΝΕΜπ αναμένεται να είναι βιώσιμα διασφαλίζοντας ότι ελαχιστοποιούν τις περιβαλλοντικές επιπτώσεις και συμβάλλουν στην ευημερία όλων των ανθρώπων. Η συμπεριληπτικότητα αποτελεί επίσης βασική αρχή του ΝΕΜπ, γεγονός που αντικατοπτρίζει τη δέσμευση για κοινωνική ισότητα και τη συμμετοχή διαφορετικών κοινοτήτων στη διαδικασία σχεδιασμού.



**3. Προσέγγιση της Τεχνολογίας και της Καινοτομίας**

**Bauhaus:** Το Bauhaus ήταν πρωτοπόρο στην υιοθέτηση νέων τεχνολογιών, ιδιαίτερα στο πλαίσιο της βιομηχανικής παραγωγής. Το κίνημα προσπάθησε να εναρμονίσει την τέχνη και την τεχνολογία, καθώς πίστευε ότι η εποχή των μηχανών θα μπορούσε να παράγει υψηλής ποιότητας, προσιτά αγαθά που θα βελτίωναν την καθημερινή ζωή. Η χρήση σύγχρονων υλικών όπως ο χάλυβας, το γυαλί και το σκυρόδεμα ήταν κεντρικό στοιχείο της αισθητικής του Bauhaus.


**ΝΕΜπ:** Το ΝΕΜπ συνεχίζει την υιοθέτηση της τεχνολογίας από το κίνημα Bauhaus, αλλά με μεγαλύτερη έμφαση στη βιωσιμότητα. Ενθαρρύνει τη χρήση καινοτόμων υλικών και διαδικασιών που μειώνουν τις περιβαλλοντικές επιπτώσεις, όπως οι ανανεώσιμες πηγές ενέργειας, τα ανακυκλώσιμα υλικά και οι πρακτικές κυκλικής οικονομίας. Τα έργα ΝΕΜπ συχνά ενσωματώνουν ψηφιακές τεχνολογίες με στόχο να βελτιώσουν τόσο τη διαδικασία σχεδιασμού όσο και τη λειτουργικότητα του τελικού προϊόντος, ενώ παράλληλα διασφαλίζουν ότι αυτές οι καινοτομίες είναι προσβάσιμες και ωφέλιμεςς για ένα ευρύ φάσμα ανθρώπων.



**4. Κοινωνική και Περιβαλλοντική Ευθύνη**

**Bauhaus:** Αν και το Bauhaus ήταν κοινωνικά προοδευτικό για την εποχή του εστιάζοντας στη βελτίωση των συνθηκών διαβίωσης μέσω του σχεδιασμού, δεν ασχολήθηκε ρητά με την περιβαλλοντική βιωσιμότητα ή την κοινωνική συμπερίληψη με τον τρόπο που τα αντιλαμβανόμαστε σήμερα. Κύριο μέλημά του ήταν ο εκδημοκρατισμός της πρόσβασης στον καλό σχεδιασμό και η ενσωμάτωση της τέχνης στην καθημερινή ζωή.

**ΝΕΜπ:** Το ΝΕΜπ φέρνει την κοινωνική και περιβαλλοντική ευθύνη σε ένα νέο επίπεδο. Αντιμετωπίζει ρητά την ανάγκη δημιουργίας μιας πιο βιώσιμης και δίκαιης κοινωνίας, η οποία ευθυγραμμίζεται με τους στόχους της Ευρωπαϊκής Πράσινης Συμφωνίας. Τα έργα ΝΕΜπ αναμένεται να συμβάλλουν στην περιβαλλοντική βιωσιμότητα, να μειώνουν το αποτύπωμα άνθρακα και να προωθούν την κοινωνική ισότητα. Αυτό αντικατοπτρίζει τη σύγχρονη κατανόηση της διασύνδεσης των περιβαλλοντικών, κοινωνικών και οικονομικών παραγόντων για τη δημιουργία ενός καλύτερου μέλλοντος.



**5. Αισθητική και Πολιτιστικός Αντίκτυπος**

**Bauhaus:** Το Bauhaus άσκησε βαθιά επιρροή στη σύγχρονη αισθητική, επηρεάζοντας τα πάντα, από την αρχιτεκτονική και τα έπιπλα μέχρι την τυπογραφία και το γραφιστικό σχέδιο. Η έμφαση στον μινιμαλισμό, τον λειτουργισμό και τη χρήση γεωμετρικών μορφών έγιναν καθοριστικά χαρακτηριστικά του μοντερνιστικού σχεδιασμού. Η αισθητική του Bauhaus ήταν επαναστατική ξεφεύγοντας από τα περίτεχνα και παραδοσιακά στυλ του παρελθόντος.

**ΝΕΜπ:** Το ΝΕΜπ βασίζεται στην αισθητική παράδοση του Bauhaus, αλλά την διευρύνει ώστε να συμπεριλάβει ένα ευρύτερο φάσμα πολιτιστικών και αισθητηριακών εμπειριών. Ενθαρρύνει όχι μόνο τα σχέδια που είναι μινιμαλιστικά και λειτουργικά, αλλά και εκείνα που έχουν συναισθηματική απήχηση και είναι πολιτισμικά συμπεριληπτικά. Η αισθητική του ΝΕΜπ αφορά τη δημιουργία περιβαλλόντων που δεν είναι απλώς όμορφα αλλά είναι συν τοις άλλοις, εμπνευσμένα, άνετα και αντικατοπτρίζουν την πολυμορφία των ευρωπαϊκών πολιτισμών.

**Συμπέρασμα**

Αν και το Νέο Ευρωπαϊκό Μπάουχαους είναι βαθιά επηρεασμένο από το αρχικό κίνημα Bauhaus, εξελίχθηκε ούτως ώστε να αντιμετωπίσει τις μοναδικές προκλήσεις και ευκαιρίες του 21ου αιώνα. Το ΝΕΜπ επεκτείνει τις αρχές του Bauhaus δίνοντας μεγαλύτερη έμφαση στη βιωσιμότητα και τη συμπεριληπτικότητα, γεγονός που αντικατοπτρίζει τις σύγχρονες ανησυχίες για το περιβάλλον και την κοινωνική ισότητα. Συγκρίνοντας αυτά τα δύο κινήματα, μπορούμε να δούμε πώς η κληρονομιά του Bauhaus συνεχίζει να ενημερώνει τον σύγχρονο σχεδιασμό, ενώ παράλληλα εξελίσσεται προκειμένου να ανταποκρίνεται στις ανάγκες ενός μεταβαλλόμενου κόσμου.

